CELEX: 32019D0488
Language: mt
Date: 2019-03-25 00:00:00
Title: Deċiżjoni ta' Implimentazzjoni tal-Kummissjoni (UE) 2019/488 tal-25 ta' Marzu 2019 li temenda, f'dak li għandu x'jaqsam mal-istazzjonijiet GSS ta' Ascension u tal-Gżejjer Falkland, id-Deċiżjoni ta' Implimentazzjoni (UE) 2016/413 li tiddetermina l-lokalizzazzjoni tal-infrastruttura tas-sistema stabbilita skont il-programm Galileo u li tipprevedi l-miżuri meħtieġa biex jiżguraw l-operat tiegħu u li tħassar id-Deċiżjoni ta' Implimentazzjoni 2012/117/UE (Test b'rilevanza għaż-ŻEE.)

26.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 84/4
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/488
         tal-25 ta' Marzu 2019
         li temenda, f'dak li għandu x'jaqsam mal-istazzjonijiet GSS ta' Ascension u tal-Gżejjer Falkland, id-Deċiżjoni ta' Implimentazzjoni (UE) 2016/413 li tiddetermina l-lokalizzazzjoni tal-infrastruttura tas-sistema stabbilita skont il-programm Galileo u li tipprevedi l-miżuri meħtieġa biex jiżguraw l-operat tiegħu u li tħassar id-Deċiżjoni ta' Implimentazzjoni 2012/117/UE
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1285/2013 tal-Parlament Ewropew u tal-Kunsill tal-11 ta' Diċembru 2013 dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita u li jħassar ir-Regolament tal-Kunsill (KE) Nru 876/2002 u r-Regolament (KE) Nru 683/2008 tal-Parlament Ewropew u tal-Kunsill (1), u b'mod partikolari l-Artikolu 12(3)(c) tiegħu,
         Billi:
         
                     (1)
                  
                  
                     Id-Deċiżjoni ta' Implimentazzjoni tal-Kummissjoni (UE) 2016/413 (2), fl-Anness tagħha tipprevedi t-twaqqif ta' stazzjonijiet GSS f'Ascension u fil-Gżejjer Falkland, li huma territorji tar-Renju Unit tal-Gran Brittanja u l-Irlanda ta' Fuq (minn hawn 'il quddiem “ir-Renju Unit”).
                  
               
                     (2)
                  
                  
                     Fid-29 ta' Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni b'konformità mal-Artikolu 50 tat-Trattat dwar l-Unjoni Ewropea. B'riżultat ta' dan, ir-Renju Unit se jsir pajjiż terz u d-dritt tal-Unjoni ma jibqax japplika għalih mit-30 ta' Marzu 2019, sakemm ma tiġix stabbilita data differenti fi ftehim dwar il-ħruġ, jew sakemm il-Kunsill Ewropew, bi qbil mar-Renju Unit, ma jistabbilixxix data oħra b'mod unanimu.
                  
               
                     (3)
                  
                  
                     Il-maġġoranza tal-istazzjonijiet GSS jinsabu fit-territorju ta' xi Stat Membru tal-Unjoni prinċipalment għal raġunijiet ta' sikurezza tal-Unjoni u tal-Istati Membri tagħha. It-twaqqif u l-użu ta' stazzjonijiet GSS fit-territorju ta' pajjiż terz mhuwiex eskluż, iżda dan jippreżumi li jkun sar ftehim xieraq ma' dak il-pajjiż, b'mod speċjali dwar is-sigurtà.
                  
               
                     (4)
                  
                  
                     Malli r-Renju Unit isir pajjiż terz mit-30 ta' Marzu 2019, jew f'xi data oħra li tiġi stabbilita fi ftehim dwar il-ħruġ, jew li tiġi stabbilita b'mod unanimu mill-Kunsill Ewropew bi ftehim mar-Renju Unit, jew jekk ma jkunx hemm ftehim xieraq mar-Renju Unit, mid-data msemmija fuq, l-istazzjonijiet GSS li hemm f'Ascension u fil-Gżejjer Falkland ikollhom jiżżarmaw. Tabilħaqq, anki jekk id-data tal-ħruġ tar-Renju Unit tkun wara t-30 ta' Marzu 2019, huwa kruċjali li jitqies iż-żmien meħtieġ biex dawn iż-żewġ stazzjonijiet jiżżarmaw u biex jinġarr l-apparat kollu marbut magħhom.
                  
               
                     (5)
                  
                  
                     Għaldaqstant jenħtieġ li jiġi emendat l-Anness tad-Deċiżjoni ta' Implimentazzjoni (UE) 2016/413.
                  
               
                     (6)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat stabbilit skont il-paragrafu 1 tal-Artikolu 36 tar-Regolament (UE) Nru 1285/2013,
                  
               ADOTTAT DIN ID-DEĊIŻJONI:
         
            Artikolu 1
            Fl-Anness tad-Deċiżjoni ta' Implimentazzjoni (UE) 2016/413, fil-punt dwar l-istazzjonijiet GSS, fil-kolonna “Miżuri ta' lokalizzazzjoni u implimentazzjoni għall-iżgurar tal-operat”, jitħassar il-kliem “Ascension” u “il-Gżejjer Falkland”.
         
         
            Artikolu 2
            Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            Hija tibda tapplika fit-30 ta' Marzu 2019.
         
         
            Magħmul fi Brussell, il-25 ta' Marzu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 347, 20.12.2013, p. 1.
         
            (2)  Id-Deċiżjoni ta' Implimentazzjoni tal-Kummissjoni (UE) 2016/413 tat-18 ta' Marzu 2016 li tiddetermina l-lokalizzazzjoni tal-infrastruttura tas-sistema stabbilita skont il-programm Galileo u li tipprevedi l-miżuri meħtieġa biex jiżguraw l-operat tiegħu u li tħassar id-Deċiżjoni ta' Implimentazzjoni 2012/117/UE (ĠU L 74, 19.3.2016, p. 45).